Útvar hlavného kontrolóra 
Mesta Košice

Správa
o výsledku kontroly

V súlade s oprávnením podľa zákona č. 369/1990 Zb. o obecnom zriadení v znení neskorších zmien a doplnkov vykonal Útvar hlavného kontrolóra mesta Košice v čase od 10. 05. 2011 do 28. 07. 2011 s prerušením kontrolu hospodárenia a účelového vynaloženia finančných prostriedkov vo VO na spracovanie projektu a žiadosti o pridelenie finančného príspevku zo zdrojov ES pre projektový zámer „Zníženie emisií modernizáciou MHD Mesta Košice“ na Magistráte mesta Košice, Tr. SNP 48/A, Košice.
Kontrola bola vykonaná v zmysle zákona č. 502/2001 Z.z. o finančnej kontrole a vnútornom audite.

Kontrolou bolo zistené:

	Výber dodávateľa bol realizovaný zadaním podprahovej zákazky podľa § 99 – 101 zákona č. 25/2006 Z.z. o verejnom obstarávaní (ďalej len zákon o VO).

	Výzva na predloženie ponuky bola zverejnená na internetovej stránke mesta a následne spolu so súťažnými podkladmi zaslaná trom vybratým záujemcom.
	Do lehoty na predkladanie ponúk boli doručené ponuky troch uchádzačov s nasledovnými cenovými ponukami:

-	IURIS COMPLEX PLUS, s.r.o. Košice 	57 100 € bez DPH
(zápisnica z otvárania ponúk)
-	S.E.G., s.r.o. Bratislava 			56 600 € bez DPH
-	ETIAM, a.s. Bratislava 			56 900 € bez DPH

Komisiou na otváranie a vyhodnocovanie ponúk, po splnení podmienok účasti vo verejnom obstarávaní všetkými uchádzačmi a po vyhodnotení jediného kritéria – najnižšia cena, bola za úspešného uchádzača vyhodnotená spoločnosť S.E.G., s.r.o. Bratislava.

Zistené nedostatky:

-	podľa Usmernenia postupu v procese verejného obstarávania v podmienkach Magistrátu mesta Košice a útvarov bez právnej subjektivity účinného od             01. 05. 2006 pri zadávaní podprahovej zákazky sa výzva na predkladanie ponúk uverejní verejne prístupným spôsobom na verejne prístupnej tabuli v budove MMK prostredníctvom organizačného referátu.
Kontrolovaný subjekt uverejnenie výzvy nepreukázal.

-	podľa zákona o VO (§ 41 ods. 3) a podľa súťažných podkladov (časť V. bod 22 ods. 22.5) verejný obstarávateľ do 5 dní odo dňa otvárania ponúk pošle všetkým uchádzačom, ktorí predložili ponuku v lehote na predkladanie ponúk zápisnicu z otvárania obálok.
V predloženej dokumentácii sa nachádzajú sprievodné listy o zaslaní zápisnice, ale kontrolovaný subjekt ich zaslanie, resp. doručenie uchádzačom nepreukázal.

-	podľa predloženej zápisnice z posúdenia splnenia podmienok účasti uchádzačov zo dňa 21. 07. 2009 splnili všetci uchádzači podmienky a požiadavky verejného obstarávateľa. V zmysle súťažných podkladov (časť V. bod 24 ods. 24.1) do procesu vyhodnocovania budú zaradené tie ponuky, ktoré obsahujú okrem iného aj návrh zmluvných podmienok spracovaných podľa požiadaviek verejného obstarávateľa uvedených v súťažných podkladoch v časti D. „Obchodné podmienky dodania predmetu zákazky“.
Nakoľko v predloženej dokumentácii z verejného obstarávania je ponuka uchádzača IURIS COMPLEX PLUS, s.r.o. Bratislava neúplná (chýba návrh zmluvy a cenová ponuka) nie je možné odkontrolovať správnosť vyhodnotenia splnenia podmienok účasti vo verejnom obstarávaní ako aj požiadaviek verejného obstarávateľa.

-	podľa predloženej zápisnice z vyhodnotenia ponúk zo dňa 24. 07. 2009 na základe vyhodnotenia jediného kritéria – najnižšia cena, bola za úspešného uchádzača vyhodnotená spoločnosť S.E.G., s.r.o. Bratislava s cenovou ponukou 56 600 € bez DPH.
Tak ako v predchádzajúcom prípade nie je možné odkontrolovať správnosť vyhodnotenia, nakoľko v predloženej dokumentácii sa nenachádza cenová ponuka uchádzača IURIS COMPLEX PLUS, s.r.o. Bratislava.

	Tým, že verejný obstarávateľ nedisponuje všetkými dokladmi z použitého postupu verejného obstarávania došlo k porušeniu § 101 ods. 2 zákona o VO. 
V zmysle uvedeného paragrafu je verejný obstarávateľ povinný evidovať všetky doklady z použitého postupu verejného obstarávania a uchovávať ich päť rokov po uzavretí zmluvy.

-	informácia o výsledku vyhodnotenia ponúk bola osobne prevzatá všetkými uchádzačmi dňa 21. 07. 2009, pričom z predloženej dokumentácie vyplýva, že vyhodnotenie ponúk sa konalo až dňa 24. 07. 2009. Priebeh zasadnutí komisie bol potvrdený oddelením strategického rozvoja listom č. A/2011/00998 zo dňa       24. 05. 2011.

Mandátna zmluva

	Na základe výsledkov vyhodnotenia ponúk bola medzi Mestom Košice (mandant) a spoločnosťou S.E.G. s.r.o. Bratislava (mandatár) uzatvorená mandátna zmluva          č. 2009000777 zo dňa 04. 08. 2009.
	Predmetom zmluvy je spracovanie projektu a žiadosti o pridelenie nenávratného finančného príspevku (NFP) zo zdrojov ES pre projektový zámer „Znižovanie emisií modernizáciou MHD mesta Košice“.

	Podľa článku IV. Odmena a jej splatnosť bod 4.1 sa mandant zaviazal zaplatiť mandatárovi za vykonanie činností podľa tejto zmluvy sumu 56 600 € bez DPH, a to nasledovne:

-	28 300 €  na základe oboznámenia sa s projektovým zámerom mandanta do 7 dní odo dňa podpisu zmluvy oboma zmluvnými stranami, na základe vystavenej faktúry mandatára mandantovi
-	28 300 € do 7 dní odo dňa predloženia kompletnej žiadosti o NFP vrátane všetkých príloh poskytovateľovi pomoci, na základe vystavenej faktúry mandatára mandantovi.

Podľa bodu 4.2 zmluvy sa mandant taktiež zaviazal zaplatiť mandatárovi odmenu zo schváleného finančného príspevku. Mandatárovi vzniká nárok na odmenu po schválení NFP poskytovateľom, ktorej výška je stanovená na 4 % z výšky schváleného NFP bez DPH. Mandatár je oprávnený vystaviť faktúru na odmenu až po doručení rozhodnutia o schválení žiadosti Mesta Košice.

V zmysle súťažných podkladov časť C. „Spôsob tvorby ceny“ bol uchádzač povinný predložiť cenu na osobitnom dokumente s názvom „Návrh ceny diela – zákazky“, a to ako cenu predmetu zákazky celkom. Zároveň cena uvedená v návrhu zmluvy musí byť totožná s cenou uvedenou na osobitnom dokumente ako návrh na plnenie kritéria a musí obsahovať cenu za predmet zákazky. 
Ponuka predložená uchádzačom musí obsahovať návrh zmluvných podmienok (časť III. bod 15 ods. 15.1 písm. c) súťažných podkladov) spracovaný podľa požiadaviek verejného obstarávateľa uvedených v súťažných podkladoch.

Ako vyplýva z uvedeného, návrh ceny uchádzača za predmet zákazky uvedený v ponuke má byť cenou konečnou za celý predmet zákazky.
Cenové ponuky uchádzačov boli v súlade so súťažnými podkladmi a vyjadrovali celkovú cenu za predmet zákazky v sumách  tak, ako sú uvedené v úvode správy. 
Uzatvorenie zmluvy s inou cenou za plnenie zákazky, než ako bola uvedená v ponuke, je v rozpore so súťažnými podkladmi, keď v zmysle časti VI. podkladov (Prijatie zmluvy), bod 30 nesmie byť uzavretá zmluva v rozpore so súťažnými podkladmi a s ponukou predloženou uchádzačom.

V súlade s § 101 ods. 1 písm. c)  zákona o verejnom obstarávaní je verejný obstarávateľ povinný poslať úradu pre verejné obstarávanie informáciu o uzavretí zmluvy najneskôr do 14 dní po jej uzavretí. Informácia musí okrem iného obsahovať predpokladanú hodnotu zákazky, zmluvnú cenu a dátum uzavretia zmluvy.
V rozpore s týmto ustanovením zákona zaslal verejný obstarávateľ informáciu dňa 09. 09. 2009 (zmluva uzavretá dňa 04. 08. 2009), teda po termíne stanovenom v zákone. Podľa uvedenej informácie je zmluvná cena 56 600 € bez DPH.

	V súlade s mandátnou zmluvou, bod 4.1 a v súlade so zadaným predmetom zákazky vo verejnom obstarávaní bola spoločnosti S.E.G. s.r.o. Bratislava vyplatená odmena na základe vystavených faktúr nasledovne:

-	faktúra dodávateľa č. 2901025 zo dňa 07. 08. 2009 na sumu 28 300 € bez DPH uhradená dňa 21. 08. 2009 
-	faktúra dodávateľa č. 2901026 zo dňa 12. 08. 2009 na sumu 28 300 € bez DPH uhradená dňa 21. 08. 2009

Spolu uhradených 56 600 € bez DPH, t.j. 67 354 € s DPH.

	Ďalšia fakturácia bola v zmysle mandátnej zmluvy, bod 4.2 v sume 364 390,17 € bez DPH, t.j. 433 624,30 € s DPH ako odmena pre mandatára, ktorá predstavovala 4 % zo schváleného nenávratného finančného príspevku (t.j. 4 % zo sumy 9 109 754,25 €).
Uhradenie uvedenej sumy bolo na základe faktúry č. 1001001 zo dňa 07.01.2010. Úhrada bola realizovaná dňa 03. 02. 2010. 

Za realizáciu požadovaného predmetu zákazky spoločnosť v rámci verejného obstarávania ponúkla cenu 56 600 € bez DPH, s ktorou v súťaži uspela. Vyplatenie ďalšej odmeny v celkovej sume 433 624,30 € s DPH je v rozpore s výsledkami verejného obstarávania a jej úhrada je pre Mesto Košice nehospodárnym a neefektívnym vynaložením finančných prostriedkov, čím došlo k porušeniu finančnej disciplíny podľa § 31 ods. 1 písm. j) zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov.

Kontrolovaný subjekt v stanovenej lehote ku kontrolným zisteniam nepodal námietky.

Kontrolovaný subjekt predložil prijaté opatrenia na nápravu nedostatkov zistených následnou finančnou kontrolou a na odstránenie príčin ich vzniku, ktoré sú súčasťou tejto správy.

	
Košiciach, 05. 09. 2011

Ing. Hana Jakubíková
      Hlavný kontrolór mesta Košice

-Text správy neprešiel jazykovou úpravou -